
A Man’s a Man for A’ That

A Man’s A Man For A’ That

Tune—“For a’ that.”

Is there for honest Poverty

     That hings his head, an’ a’ that;

     The coward slave—we pass him by,

     We dare be poor for a’ that!

     For a’ that, an’ a’ that.

     Our toils obscure an’ a’ that,

     The rank is but the guinea’s stamp,

     The Man’s the gowd for a’ that.

What though on hamely fare we dine,

     Wear hoddin grey, an’ a that;

     Gie fools their silks, and knaves their wine;

     A Man’s a Man for a’ that:

     For a’ that, and a’ that,

     Their tinsel show, an’ a’ that;

     The honest man, tho’ e’er sae poor,

     Is king o’ men for a’ that.

Ye see yon birkie, ca’d a lord,

     Wha struts, an’ stares, an’ a’ that;

     Tho’ hundreds worship at his word,

     He’s but a coof for a’ that:

     For a’ that, an’ a’ that,

     His ribband, star, an’ a’ that:

     The man o’ independent mind

     He looks an’ laughs at a’ that.

A prince can mak a belted knight,

     A marquis, duke, an’ a’ that;

     But an honest man’s abon his might,

     Gude faith, he maunna fa’ that!

     For a’ that, an’ a’ that,

     Their dignities an’ a’ that;

     The pith o’ sense, an’ pride o’ worth,

     Are higher rank than a’ that.

Then let us pray that come it may,

     (As come it will for a’ that,)

     That Sense and Worth, o’er a’ the earth,

     Shall bear the gree, an’ a’ that.

     For a’ that, an’ a’ that,

     It’s coming yet for a’ that,

     That Man to Man, the world o’er,

     Shall brothers be for a’ that.




Glossary

Old, rare, and literary words used in this text, with short plain-English meanings from the Classics Reference Library glossary.


	knaves noun

	dishonest or tricky men; rogues (archaic)

	toils noun

	hard, tiring labors

	yon adjective

	that over there; yonder (archaic)

